L'Audiència ha absolt els dos acusats que s'enfrontaven a 46 anys de presó cadascun per violar en grup una noia a Girona la matinada del 21 de gener del 2017. La sentència conclou que "no ha quedat acreditat que els acusats, actuant sols o conjuntament amb una tercera persona, subjectessin la víctima i l'obliguessin a mantenir relacions sexuals contra la seva voluntat". El tribunal apunta que, al llarg del procediment, la víctima ha incorregut en "contradiccions" i "discordances importants" que fan impossible "demostrar" l'acusació "més enllà de tot dubte raonable". L'Audiència imposa una multa de 240 euros a un dels acusats per furtar-li el mòbil a la víctima. Al final del judici, la fiscalia i l'acusació particular van mantenir la petició de 46 anys de presó per a cadascun dels acusats per un delicte d'agressió sexual amb penetració com a autors i dos delictes més com a cooperadors necessaris. També els acusaven del robatori amb violència del mòbil com a coautors. Els acusats van negar els fets i els advocats de la defensa, Carles Monguilod i Narcís Badosa, van sol·licitar l'absolució. La sentència de la secció tercera de l'Audiència de Girona de la qual ha estant ponent el magistrat Juan Mora, remarca que "és necessari que existeixi prova de càrrec suficient per destruir la presumpció d'innocència" i que el tribunal arribi a una "convicció plena, exempta de dubtes" per poder dictar una sentència condemnatòria. Unes condicions, argumenta el tribunal, que en el cas de la violació en grup no es compleixen.  "La víctima ha declarat fins a sis vegades al llarg del procediment, fins i tot es podria parlar d'una setena si incloem les manifestacions fetes durant les rodes de reconeixement", exposa la sentència que concreta que, tot i que les declaracions "presenten coincidències", "existeixen contradiccions, omissions i afegits que, en el seu conjunt, impedeixen a la sala realitzar un relat concret i determinat del que va succeir". Unes contradiccions esgrimides per Monguilod i Badosa i, també, recollides per la mateixa Audiència de Girona quan va deixar els acusats en llibertat sota fiança el juliol del 2017. Així, la sentència considera provat que cap a les cinc de la matinada del 21 de gener del 2017 la víctima tornava cap a casa amb un amic quan, a l'alçada del carrer Font del Rei de Girona, es va trobar amb els acusats i una tercera persona que no ha pogut ser identificada. D'entrada, recull el tribunal, hi va haver una discussió entre el grup de tres homes i l'amic de la víctima.  Segons la sentència, al judici no ha quedat acreditat, tal i com sostenien les acusacions, que en aquell moment els agressors amenacessin la víctima amb una navalla per robar-li el telèfon ni que exhibissin l'arma mentre li deien "que no li tornarien el mòbil si no li xupava la polla als tres". El tribunal apunta, doncs, que l'acompanyant de la denunciant va marxar del lloc per la disputa però "la víctima va decidir quedar-se sola amb els acusats i la tercera persona entenent que la situació s'havia tranquil·litzat".  L'Audiència argumenta que aleshores la víctima i un dels acusats "van mantenir relacions sexuals" però afegeix que "no ha resultat acreditat que es realitzessin sense el consentiment de la denunciant, ni que l'obligués a fer-li una fel·lació". Al judici, aquest acusat va dir que havia tingut sexe amb la víctima però va assegurar que havia estat consentit. El tribunal tampoc considera provat que l'altre acusat fes tocaments a la víctima i, per això, conclou que "no ha resultat acreditat que els acusats, actuant sols o conjuntament amb una tercera persona, subjectessin fortament la víctima i l'obliguessin a mantenir relacions sexuals en contra de la seva voluntat".  ADN i lesions Més enllà de les declaracions de la víctima al llarg del procés i al judici (on va declarar a porta tancada), el tribunal també analitza "altres elements probatoris existents", com són els dos perfils genètics diferents localitzats en la víctima després de denunciar la violació en grup: "Els informes de l'Institut Nacional de Toxicologia avalen la declaració que fa la víctima i contradiuen la dels acusats perquè la denunciant té restes d'espermatozous de dues persones, no d'una sola".  La sala argumenta que és un "element probatori molt important" perquè coincideix amb el relat de la víctima, que va assegurar que dos dels homes la van violar mentre el tercer la subjectava i li feia tocaments. Tot i això, el tribunal sosté que l'ADN "no prova per si sol la falta de consentiment".  L'Audiència també indica que "existeixen dubtes" sobre les lesions que presentava la víctima. Els forenses van indicar que la noia tenia diversos hematomes "compatibles amb els fets narrats", unes conclusions que, segons el tribunal, podrien "fonamentar la condemna unit a l'anàlisi de l'ADN" i "salvant les contradiccions" de la víctima.  El problema, segons el criteri de la sala, és que l'acusació particular va aportar un seguit de fotografies de les lesions preses l'1 de febrer i els forenses van dir a la sala de vistes que els hematomes fotografiats es podrien haver produït, com a màxim, dos dies abans de captar les imatges. Els advocats de la defensa, Carles Monguilod i Narcís Badosa, al·legaven que aquest dictamen dels forenses sobre les imatges podia significar que "les lesions podien tenir un origen diferent a l'agressió sexual".  "Aquesta al·legació de les defenses podria sonar a merament exculpatòria i és cert que és possible que les forenses s'equivoquin sobre la duració temporal de les lesions", argüeix el tribunal que, tot i aquesta valoració, exposa que no deixa de sembrar un dubte més perquè "també és possible que les lesions que apareixen a la pericial tinguin un origen diferent". Relat creïble "No afirma questa sala que el relat de la víctima sigui fals. És més, com hem dit ve recolzat per dades probatòries, però les contradiccions impedeixen afirmar sense el mínim dubte raonable que els acusats van atemptar contra la llibertat sexual de la víctima", sosté l'Audiència de Girona que afegeix que "no es tracta de ponderar en una balança quin relat és més creïble, sinó que l'acusació provi sense dubtes la culpabilitat dels acusats". "Això no ocorre en el present cas", conclou el tribunal.  L'Audiència de Girona absol els dos acusats dels delictes contra la llibertat i indemnitat sexual dels quals se'ls acusava com a autors i com a cooperadors necessaris. Només condemna un dels processat per un delicte lleu de furt per sostreure el mòbil a la víctima. Li imposa una multa de 240 euros i que indemnitzi la víctima amb 189,29 euros.  La sentència no és ferma i es pot recórrer interposant recurs d'apel·lació al TSJC.

Summary: L'Audiència absol els acusats que s'enfrontaven a 46 anys de presó  per violar en grup una noia a Girona


El ministre d’Agricultura, Pesca i Alimentació, Luís Planas, ha assegurat aquest dijous al Congrés dels Diputats que en les set primeres setmanes transcorregudes des de l’inici de la pandèmia i el confinament -des del 9 de març al 26 d’abril- els ciutadans han consumit 4,5 milions de tones d’aliments i begudes, fet que ha suposat 1 milió de tones respecte a les set mateixes setmanes del 2019. Això, segons Planas, suposa una despesa d’11.100 MEUR, 2.500 MEUR més que l’any anterior. Tot plegat, segons Planas, “evidencia que els ciutadans espanyols confinats a les llars han consumit entre un 20 i un 25% més en volum d’aliments, i entre un 25% i un 30% en valor” respecte a l’any anterior.  Segons Planas, durant les dues primeres setmanes hi va haver “acumulació” d’aliments per part dels ciutadans, especialment de productes com la pasta, arròs, sucre i oli, i en un segon període es va produir una estabilització “gràcies al bon comportament de la cadena alimentària”. Durant aquest període, ha apuntat, hi ha hagut “un gran consum de productes frescos” i després de la Setmana Santa s’ha recuperat el consum d’altres aliments com el peix fresc. El consum de farina, ha afirmat el ministre, s’ha multiplicat per quatre durant tot el període.

Summary: Les llars han gastat entre un 25% i un 30% més en aliments durant el confinament, segons el govern espanyol


La portaveu de Cs, Lorena Roldán, ha lamentat aquest dijous que el president del govern espanyol, Pedro Sánchez, mantingui la reunió amb el president de la Generalitat, Quim Torra, i li ha reclamat que no el "blanquegi" i el "cessi". En una atenció als mitjans, Roldán ha dit que la taula de diàleg entre governs no s'hauria de produir perquè es un "xantatge" on es volen reclamar "més privilegis" per l'independentisme. "Torra ja no pot negociar res en nom dels catalans perquè no és diputat ni president de la Generalitat", ha subratllat. Roldán ha carregat contra Sánchez per "tenir temps" per reunir-se amb Torra que està "inhabilitat" i "condemnat" i l'ha convidat a reunir-se amb Cs.

Summary: Roldán lamenta que Sánchez mantingui la reunió amb Torra i insisteix que l'ha de cessar


La vicesecretària d'Estudis i Programes del Partit Popular, Andrea Levy, ha demanat al secretari general del PSOE, Pedro Sánchez, que pensi "en el futur dels espanyols i no en el del seu partit" i li ha demanat responsabilitat. En aquest sentit, ha avisat sobre les formacions polítiques que "només busquen que no governi el PP" i ha assenyalat que en aquesta etapa "és molt fàcil caure en la sobreactuació". D'altra banda, la dirigent popular ha subratllat que "la governabilitat d'Espanya no és cap broma" i ha advertit al secretari general del PSOE que "anar amb un no per davant no és un bon començament". Levy ha fet aquestes declaracions a Telecinco l'endemà de la reunió entre Rajoy i Sánchez, la primera després del 20-D. En una entrevista a Telecinco, ha explicat que és al president de l'executiu espanyol en funcions a qui li correspon formar govern després de guanyar les eleccions i ha dit que es reunirà amb tots els dirigents polítics, com també ho va fer amb Pedro Sánchez, de qui ha lamentat que "l'únic que ha fet és posar una línia vermella al partit que ha obtingut més escons".

Summary: Levy demana a Pedro Sánchez que pensi "en el futur dels espanyols i no en el del seu partit"


El conseller de Territori i Sostenibilitat, Josep Rull, ha apostat aquest dijous per una gestió integrada dels aeroports de Barcelona-El Prat, Girona-Costa Brava i Reus amb la participació d’ajuntaments i cambres de comerç locals, tal com ocorre en diversos estats europeus, ha dit. La seva intenció és crear una taula que gestioni tots els elements vinculats a la xarxa aeroportuària, i no sols es dediqui a captar noves rutes. Des de Roses, el conseller ha defensat que l’aeroport de Girona es converteixi en “la tercera pista” del Prat, i Reus, en “la cinquena”, a gràcies a la connexió amb l’alta velocitat. En aquest sentit, ha exigit a Adif que “desbloquegi” el projecte del baixador del TAV ideat per a Vilobí d’Onyar. A més, ha demanat a la ministra de Foment en funcions, Ana Pastor, que compleixi els terminis per  que compleixi els terminis de "desencallament" dels treballs pendents a l’N-II entre Orriols i la Jonquera. A preguntes dels periodistes, el conseller de Territori ha manifestat la seva intenció d’impulsar “en el curt termini” un projecte de governança dels tres principals aeroports catalans “diferent” a l’actual. Rull vol aportar una visió més “estratègica” al model aeroportuari nacional, sobretot tenint en compte el creixement “exponencial” d’usuaris del Prat. “Amb les dues terminals actuals, i la nova satèl·lit, pot passar que necessitem més espai”, ha dit. Per fer front a aquesta situació, el departament aposta per donar més pistonada als aeroports gironí i reusenc per tal que es converteixin en la “quarta” i “cinquena” pistes del Prat, respectivament. La manera d’aconseguir-ho passa pels baixadors del tren d’alta velocitat (TAV). Rull ha recordat que el Govern ja ha dissenyat aquest projecte per a Vilobí d’Onyar i que, fins i tot, està disposat a assumir-ne el cost, però ha lamentat que Adif segueixi “bloquejant” l’operació.  En aquest sentit, el titular de Territori i Sostenibilitat ha precisat que, al llarg d’aquest any, vol promoure una taula amb els tres aeroports catalans més importants, que haurien de comptar amb la representació d’ajuntaments i cambres de comerç, per fer efectiva la “connexió” aeroportuària amb l’alta velocitat.  Situació al tram nord de l'N-II D’altra banda, preguntat pel clam que hi ha al territori  per al desdoblament de l’N-II, Rull ha dit que vol “creure” en la paraula de la ministra de Foment en funcions, Ana Pastor, que va comprometre’s a “desencallar” els projectes pendents de l’N-II entre Orriols i la Jonquera. El conseller li ha exigit que compleixi els calendaris promesos.  Rull ha tornat a reclamar la “duplicació” de la via en forma d’A-2, perquè amb l’AP-7 “no n’hi ha prou”. La Nacional i l’autopista fan funcions diferents: una, de “drenatge” i de “proximitat” als punts on es registra activitat econòmica i l’altra, de llarg recorregut, ha opinat.    Precisament, veïns de l’Alt Empordà han iniciat recentment una campanya per reivindicar la gratuïtat de l’AP-7 entre Figueres i la Jonquera mentre no es desdobli la N-II. En una setmana, han recollit un miler de signatures, tant en comerços (uns 200 suports) com a través de la plataforma change.org (més de 800 signatures registrades). Calculen que prop de 700 persones viatgen cada dia fins a la Jonquera des de diferents indrets de la comarca per motius laborals. Sobre la possibilitat de fer gratuït aquest tram, Rull ha apostat per teixir un model “general” i “homogeni” vàlid al conjunt d’autopistes de pagament a Catalunya. Ha recordat que tant el 2019 com el 2021 s’acaben les concessions de diversos peatges, ara de titularitat estatal, i això requerirà un debat "estratègic de país".

Summary: El Govern aposta per una gestió integrada dels aeroports del Prat, Girona i Reus amb la participació del món local


Un centenar de persones han participat aquest diumenge al migdia en una marxa lenta que s'ha fet pel carril bici des de Bescanó (Gironès) i fins a prop de Montfullà en record a totes les víctimes que han perdut la vida a l'N-141e, més coneguda com la "carretera de la vergonya". Concretament aquest mateixa setmana passada va haver-hi una nova víctima, un jove de 38 anys, que va perdre la vida a l'Hospital Josep Trueta després de ser atropellat en aquesta via. La mobilització, impulsada per la Plataforma carretera de la Vergonya, s'ha fet coincidint amb l'acte íntim que des de fa tres anys realitzen els familiars d'una jove de la vila que va morir l'11 de gener del 2013 en aquesta via quan anava a treballar. L'alcalde de Bescanó, Pere Lluís Garcia, assegura que estan treballant amb la Generalitat per trobar-hi una "solució definitiva".

Summary: Un centenar de persones fan una marxa lenta a Bescanó en record de les víctimes que han perdut la vida a l'N-141e


El brot de coronavirus de la Conca d'Òdena, un dels que més preocupa les autoritats catalanes, ha sumat en les darreres hores 2 nous positius, que deixen la xifra global d'afectats en 209 persones, segons les dades que ha facilitat aquest divendres a la nit el Departament de Salut. D'aquestes, 24 han mort, una xifra que no s'ha mogut respecte de les dades facilitades ahir. A banda, 6 persones estan en estat greu, una menys que ahir, i 91 dels afectats són professionals sanitaris. Aquesta última xifra tampoc s'ha mogut. Salut desconeix l'origen i la relació entre el brot de coronavirus d'Igualada detectat en un nucli familiar de cinc persones de la ciutat i els professionals sanitaris de l'hospital local infectats en un dinar multitudinari.

Summary: Igualada registra en les últimes hores 2 nous positius i la xifra de víctimes no es mou de 24


Diversos eurodiputats catalans i espanyols han denunciat la presència dimarts al Parlament Europeu de la plataforma Hazte Oír, que oferirà una roda de premsa per parlar de “llibertat d’expressió”, denunciar suposades “lleis d’adoctrinament sexual a deu comunitats autònomes” i advertir de les “amenaces, la censura d’alguns polítics i les agressions de grups radicals” al seu bus. “El Parlament Europeu no ha de ser una institució on es permeti l’expressió d’actituds i opinions que atempten contra els drets fonamentals”, ha advertit l’eurodiputat d’ICV, Ernest Urtasun. “No són benvinguts al Parlament Europeu, i no és benvingut el seu missatge d’odi i discriminació als nens i nenes”, ha afegit el socialista Javi López.  La polèmica del bus transfòbic d’Hazte Oír arriba a Brussel·les. Sota el paraigües del grup parlamentari de l’extrema dreta a l’Eurocambra, el president d’Hazte Oír, Ignacio Arsuaga, oferirà dimarts al matí una roda de premsa al Parlament Europeu, un lloc que considera que és “un fòrum molt adequat per reafirmar” la “llibertat d’expressió” i la “llibertat d’educació” davant “d’imposicions ideològiques”.  El cas del bus d’Hazte Oír ja fa dies que genera polèmica al Parlament Europeu arran d’una carta que més d’una setantena d’eurodiputats, inclosos els catalans Ernest Urtasun, Javi López, Ramon Tremosa, Josep Maria Terricabras i Jordi Solé, van enviar a la comissària de Justícia, Vera Jourová, per denunciar que la campanya suposa un “atac contra la comunitat transsexual i viola els principis de la UE”.  Precisament l’eurodiputat ultradretà Janusz Korwin-Mikke, sancionat per l’Eurocambra pels seus comentaris sexistes, va acusar una de les promotores de la carta, la socialista espanyola Iratxe García, de ser “l’alta representant de la censura a la UE” i d’atacar una campanya “pacífica i respectuosa” per “protegir els nens”.  “Som davant d’una campanya provocadora i extremista i, per tant, el fet que el partit de Marine Le Pen promogui l’acte ja és prou significatiu”, ha destacat l’eurodiputat d’ERC, Jordi Solé. Segons ell, que Hazte Oír aconseguís també el suport de Korwin-Mikke demostra “quins amics tenen al Parlament Europeu aquesta gent”.  Javi López, del PSC, ha destacat en declaracions a l’ACN que Hazte Oír no ha de tenir “cap reconeixement internacional” i que el govern espanyol li ha de retirar “l’estatus d’associació d’utilitat pública que li permet tenir beneficis” a nivell de fiscalitat i d’interlocució internacional. Per la seva banda, l’eurodiputat del PDeCAT, Ramon Tremosa, ha assenyalat que aquest tipus de campanyes “només mereixen” la “indiferència” dels demòcrates de la cambra.  L'eurodiputat independent Francesc Gambús ha dit que si bé "tothom té dret a expressar opinions" hi ha "límits" com el respecte "als drets fonamentals més bàsics". "Qui t'acompanya també et defineixi, i que t'acompanyi la Lliga Nord o el Front Nacional al Parlament Europeu defineix molt bé qui ets", ha remarcat.  L’eurodiputada d’Esquerra Unida Marina Albiol ha enviat una carta al president de l’Eurocambra, Antonio Tajani, exigint explicacions per la presència d’Hazte Oír a la institució europea. Fonts de l’Eurocambra han indicat a l’ACN, però, que els parlamentaris tenen dret a convidar gent a participar en rodes de premsa a la institució i que en tot cas el que s’hi diu queda sota “la responsabilitat exclusiva” del diputat. La convocatòria d’Hazte Oír està avalada per l’eurodiputat italià de la Lliga Nord Lorenzo Fontana.   Precisament el mateix dimarts hi haurà un altre acte a l’Eurocambra a favor dels drets de la comunitat transsexual. L’eurodiputada de Podem Lola Sánchez Candentey ha convocat a una sessió de debat que comptarà amb la participació de Mar Cambrollé, de la Plataforma pels Drets Trans, i on s’avaluarà la situació a l’Estat. La conferència comptarà també amb la participació del català Ernest Urtasun.

Summary: Polèmica al Parlament Europeu per un acte dimarts de la plataforma Hazte Oír


El 061 CatSalut Respon ha atès ja més de 100 trucades relacionades amb l'onada de calor, incloent consultes telefòniques i mobilització de recursos del SEM, segons ha detallat aquest dissabte Protecció Civil de la Generalitat. De fet, un home sensesostre de mitjana edat va morir ahir divendres a Barcelona per un cop de calor. L'afectat va ser atès pel SEM al carrer Berlín i va ser traslladat d'urgència en estat crític a l'Hospital Clínic, on finalment va morir. Protecció Civil manté activada l'alerta del Procicat per una onada de calor que afecta en general tot Catalunya –amb temperatures màximes de 34 ºC a 40ºC- a excepció de les comarques del Pirineu. L'Ajuntament de Barcelona també manté activat des d'aquest dijous els protocols previstos al Pla d’Actuació per Prevenir els Efectes de l’Onada de Calor sobre la salut de les persones, en la seva fase d'alerta. Des de l'activació del pla, els professionals del Centre d'Urgències i Emergències Mèdiques de Barcelona (CUESB) han atès 116 persones.

Summary: Més de 100 trucades al 061 relacionades amb l'onada de calor


Un dels ferits per l'explosió a una indústria química de la Canonja ha empitjorat el seu estat, tot i que està estable. L'afectat va ingressar a l'Hospital Joan XXIII de Tarragona en estat de poca gravetat, però amb l'evolució de les hores ha passat a estar greu. Mentrestant, continuen ingressats a l'Hospital Vall d'Hebron dos ferits més, un en estat crític i un altre molt greu. Tots les ingressats són treballadors de l'empresa afectada. Com a conseqüència de l'explosió, hi ha hagut dues víctimes mortals, una persona a Tarragona per l'impacte d'una planxa metàl·lica que va fer caure el sostre de casa seva en el moment de l'explosió, i un altre treballador de l'empresa el cos del qual els Bombers han trobat aquest dimecres al matí.

Summary: Empitjora l'estat d'un dels ferits per l'explosió de la Canonja, tot i que està estable


El Barcelona Supercomputing Center (BSC) ha creat el projecte 'Som Investigadores', amb el suport de l'Ajuntament de Barcelona, amb l'objectiu d'apropar els més petits a les carreres tecnològiques i, molt especialment, captar l'atenció de les nenes. Sis mil alumnes de primària de Barcelona visitaran el supercomputador en una iniciativa que vol contribuir a augmentar la presència de les noies en les carreres científiques i tecnològiques. En el mateix BSC ha posat com a exemple que, quan la universitat s'anomenava Facultat d'Informàtica de la UPC hi havia un 55% de dones estudiant però anys després, quan es va canviar a Escola d'Enginyeria, el nombre va baixar a un 20%. El nou projecte vol posar-hi remei. Diversos estudis apunten que la menor presència de noies en les carreres STEM (acrònim en anglès de Ciència, Tecnologia, Enginyeria i Matemàtiques) té la seva arrel en creences que les nenes i noies adopten en edats molt primerenques (primària i primers cursos de secundària), com que aquestes vocacions són més pròpies del gènere masculí i que aquestes no són una sortida professional per a elles. És per això que el BSC ha dissenyat unes visites en les quals es posa especial èmfasi a fer visible que treballar amb supercomputadors també pot ser una feina de dones. El primer tinent d'alcalde de Barcelona, Gerardo Pisarello, ha explicat que "hi ha poques ciutats al món que tenen aquest tipus d'iniciativa" però creu que "Barcelona té un ecosistema científic i de recerca prou potent per a poder impulsar-ho''. Segons Pisarello, es necessiten més dones científiques i per aconseguir-ho cal que s'interessin per aquestes carreres com més aviat millor. El director del Barcelona Supercomputing Center, Mateo Valero, ha explicat que el més important és atraure a tots els col·lectius a la ciència i que clarament en l'àmbit mundial hi ha un dèficit de dones. "El percentatge de dones al BSC, que pot ser d'un 27%, no només treballen tan bé com nosaltres sinó que treballen millor", ha comentat Valero. A més d'aquestes visites infantils al superordinador, també s'han aliat al projecte 'Som Investigadores' el grup musical català Les Macedònia. Han estat les encarregades de presentar la cançó 'MareNostrum' en un videoclip per al seu públic a les xarxes socials i han actuat per primer cop en l'acte de presentació del projecte. Els primers versos d'aquesta peça musical són "Investigadores de tot el món fem descobriments brutals, genials, des de Barcelona per a tot el món, amb un ordinador espectacular".

Summary: Un projecte del Barcelona Supercomputing Center busca animar les nenes a fer carreres tecnològiques


El president del Tribunal Suprem i del Consell General del Poder Judicial (CGPJ), Carlos Lesmes, ha dirigit aquesta tarda una carta als jutges i magistrats destinats a Catalunya en què, davant la declaració d'independència aprovada pel Parlament, assenyala que "les institucions de l'estat de dret han de reaccionar en defensa de la legalitat i preservar l'ordre constitucional, que ha estat alterat a Catalunya" i recorda que "correspondrà al Poder Judicial una part molt important d'aquesta tasca". És el que s'ha fet sempre, i el que es farà ara amb més raó", ha afegit. Després de qualificar la declaració de la independència com “un intent de subvertir l'ordre constitucional en què es basa la convivència democràtica”, Lesmes ha subratllat que “és el moment de reafirmar el nostre ferm i infrangible compromís amb l'Estat sorgit amb la Constitució del 1978 que en el seu dia vam jurar o vam prometre complir i fer complir, i amb la protecció dels drets de tots els ciutadans que conviuen a l'empara de la mateixa”. “La nostra responsabilitat i la nostra obligació és traslladar a la societat espanyola, i en particular a la catalana, la confiança que en un Estat constitucional com el nostre, els jutges i tribunals actuen amb estricta subjecció al Dret i a la llei, en la seva funció de jutjar i fer executar el jutjat, amb independència, imparcialitat i responsabilitat”, ha afegit Lesmes.  El president del CGPJ ha traslladat, "en el seu nom, el de tots els qui formen part de Consell i el de tots els jutges d'Espanya", el seu "suport, respecte i solidaritat" als membres de la carrera judicial a Catalunya "en el compliment de la seva lfeina constitucional i en el manteniment de l'estat de dret, garantint els drets i llibertats de tots els ciutadans". "Sapigueu que compteu amb tot el suport que se us pugui prestar des del Consell General del Poder Judicial i des del vostre Tribunal Superior de Justícia, i tingueu per segur el nostre ferm i decidit compromís envers vosaltres en l'acompliment de la vostra feina", ha conclòs Lesmes. També, el president del Tribunal Superior de Justícia de Catalunya, Jesús María Barrientos, ha dirigit aquesta tarda una missiva als jutges i magistrats destinats a Catalunya on aapunta que “cap declaració formal o aformal, implícita o explícita d'independència pot desplegar efecte jurídic algun” i recorda que, com ja va expressar la Sala de Govern d'aquest tribunal el passat 11 d'octubre, “la fidelitat al sistema constitucional dels jutges i jutgesses que conformem el Poder Judicial a Catalunya, és la nostra manera, l'única possible, de comprometre'ns en la defensa activa dels valors, dels drets i de les llibertats de tots”.

Summary: Lesmes diu que una part "molt important" de la tasca de preservar l'ordre constitucional correspon al Poder Judicial


El cap sectorial del sector porcí de JARC-COAG, Jaume Bernis, ha defensat aquest dijous "la bona gestió que fan dels purins la immensa majoria de ramaders de porcí i els agricultors", malgrat que, segons aquesta organització agrària, de forma generalitzada i recurrent s'acusa de mala praxis a tot el col·lectiu basant-se en les suposades infraccions d'una minoria, que de ser certes, "evidentment cal denunciar". Bernis considera que els ramaders de porcí "han fet un esforç molt important" per gestionar els excedents de purins de forma eficient i ambientalment respectuosa, "i la prova són els nous sistemes implantats des de que el govern de l'Estat va tancar, sense donar alternatives, les plantes de cogeneració". JARC-COAG ha dut a terme aquest dijous a Lleida una roda de premsa per manifestar el desacord del sindicat  respecte a aquells "que acusen de forma generalitzada als ramaders de porcí català de fer una mala gestió de les dejeccions ramaderes". Jaume Bernis ha deixat clar que cal denunciar "de forma exemplar" als productors que puguin cometre alguna infracció, "però cal fer-ho aportant proves de la suposada mala praxis, i sense esquitxar injustament a tot un col·lectiu professional que treballa de forma exemplar". El responsable del porcí de JARC-COAG ha posat en valor la utilització correcta del purí com a fertilitzant orgànic per als cultius. Jaume Bernis ha remarcat que els purins són fertilitzants orgànics "de gran valor per a l'agricultura, que poden usar-se enlloc dels adobs minerals, per cobrir la necessitat de nutrients dels cultius", i també "són una font d'energia amb gran potencial, ja que permeten generar gas o electricitat, usada també per escalfar aigua, per a la pròpia explotació ramadera o per a la xarxa general".  En aquest sentit, Bernis ha reconegut que moltes persones desconeixen que les dejeccions dels porcs poden ser una font d'energia per a les explotacions ramaderes i per a la resta de la població, ja que s'han implantat, i es continuen estudiant, sistemes que permeten obtenir gas, electricitat (usat també per escalfar l'aigua), a partir dels excrements del bestiar. El responsable de JARC-COAG ha recordat que a principis del 2014 la reforma del sector elèctric a l'estat espanyol va suposar el tancament de les plantes de cogeneració, que tractaven els excedents de purins de determinats territoris. Malgrat aquest "important entrebanc", els ramaders "han treballat per adaptar-se a la nova realitat, implantant nous sistemes de tractament de les dejeccions que suposen un cost econòmic important, i buscant inversos per a models de gestió que no només afavoririen l'activitat ramadera, sinó que també generarien energia a la xarxa central urbana". A tall d'exemple des de JARC-COAG remarquen que amb la modificació de la dieta del animals s'ha aconseguit una reducció de fins el 40% del nitrogen de les dejeccions. Això porta el sindicat a afirmar que les taules que serveixen com a base per determinar quina superfície cal per aplicar els purins "estan desfasades", establint-se un terreny superior al que caldria. "Si no actualitzem aquestes taules estandarditzades es crea una pressió innecessària sobre els ramaders", ha dit Bernis. El responsable del porcí de JARC-COAG també ha exposat que actualment ja s'estan utilitzant cisternes per fertilitzar, dotades d'una tecnologia que permet determinar amb total precisió la quantitat de nitrogen present en les dejeccions, i aplicar-les de forma més eficient i directament al sòl. Finalment, JARC-COAG demana que no es posi a tothom dins d'un mateix sac, "perquè com en totes les professions, hi ha gent que possiblement no ho fa bé, i hi ha una immensa majoria que es deixa les banyes per seguir millorant". El sindicat també  ha reclamat al Departament d'Agricultura que doni un major suport a les inversions que s'estan fent per a la millora de la gestió dels purins, i que actualitzi, amb urgència, els paràmetres de mesura per a la fertilització orgànica (taules que estableixen la quantitat de nitrogen generada per cadascuna de les espècies).

Summary: JARC-COAG defensa la "bona" gestió que fan dels purins la immensa majoria de ramaders i agricultors catalans


El pròxim 21 de gener es donarà el tret d'inici a una nova temporada del Centre d'Arts Escèniques de Terrassa (CAET) amb dues peces de dansa de gran format al Teatre Alegria. Una temporada que s'allargarà fins el mes de juny i que ve carregada de propostes per a tots els gustos i públics. Segons el director del CAET, Pep Pla, el certamen aposta un any més "pel teatre contemporani, d'autor i molt terrassenc" sense renunciar a les grans produccions. Així, noms com Lluís Homar, Vicky Peña, Abel Folk, Roger Coma o Jordi Bosch, seran alguns dels principals reclams. En col·laboració amb la Diputació de Barcelona, totes les seus del certamen posaran a disposició dels espectadors amb dificultats auditives dispositius de so amplificat i bucle magnètic individual.  La Producció Nacional de Dansa serà l'encarregada de donar el tret de sortida a la nova temporada d'espectacles del CAET amb dues peces de gran format escènic de dos coreògrafs diferents: 'L'Estol', de Roser López Espinosa, i Many, de Thomas Noone. Aquesta és la primera Producció Nacional de Dansa, promoguda pel Departament de Cultura de la Generalitat de Catalunya amb la complicitat del Mercat de les Flors i dels equipaments escènics municipals, entre els quals, el CAET. Grans produccions a Terrassa La nova programació del CAET compta amb obres de referència en la cartellera teatral actual del país. Lluís Homar, sota la direcció de Pau Miró, portarà a Terrassa una nova versió contemporània de 'Cyrano', molt aclamada en la seva estrena aquest desembre a Girona i Barcelona. També s'acaba d'estrenar i es podrà veure a Terrassa, 'Adossats', una trobada familiar còmica de Jordi Casanovas i Ramon Madaula al costat de Jordi Bosch i Carles Canut. I també 'Medusa', una producció de la Virgueria que viatja a les barbàries del segle XX i que s'estrena aquesta setmana a Barcelona. El tàndem Casanovas-Madaula farà doblet al CAET. A part d''Adossats', també presentaran a Terrassa L’electe, un obra que reflexiona sobre els efectes de la política i les teràpies psiquiàtriques, aquest cop amb Abel Folk i Roger Coma. Les T de Teatre, dirigides per Julio Manrique, portaran l'exitosa 'e.v.a'., quatre històries creuades de quatre excompanyes d’escola que serveixen per commemorar els 25 anys de la companyia. També de celebració estan els Farrés Brothers i cia, que acaben de fer 15 anys i presentaran 'La visita de la vella dama' amb Vicky Peña, Xavier Capdet i uns titelles de dimensions humanes. Teatre local Enguany el CAET ha apostat per una programació que doni visibilitat als artistes terrassencs. És el cas de 'El traspàs', d’Eloi Falguera i guardonada amb el premi Josep Ametller 2017, que s'endinsa en un dels episodis més desconeguts del final de la Guerra Civil. O 'La Casa de la muntanya', un projecte escènic sensible, divertit i poètic sobre la figura del poeta Eudald Puig, l'any que en fa cinc de la seva mort. Una altra de les cites anuals i marca terrassenca de la programació és l'Elixir, un festival de poesia impulsat conjuntament amb l'actriu Rosa Boladeras. Un recorregut itinerant que omple de poesia els carrers de la ciutat i que cada any porta algunes de les veus més reconegudes internacionalment (en les passades edicions va portar la poetessa síria Amal Kassir o el periodista refugiat sirià Mohamed Bitari. Jornada Genoma 3 El CAET no abandona la creació contemporània i organitza la jornada 'Genoma 3' amb espectacles de Sonia Gómez i de Nico Jongen, de Ça Marche. Tots dos proposen un viatge teatral per les diferents etapes de la vida.

Summary: Lluís Homar, Vicky Peña, Abel Folk o Roger Coma, reclams de la nova temporada del Centre d'Arts Escèniques de Terrassa


El conseller d'Empresa i Coneixement, Jordi Baiget, ha  defensat aquest dimarts que hi ha més de 220 projectes d'inversió estrangera que estudien venir a Catalunya i ha negat que hi hagi empreses que marxin a causa de la situació política. D'aquesta manera, el conseller ha respost el president de Foment del Treball, Joaquim Gay de Montellà, que aquest dilluns va advertir que el procés sobiranista i l'elevada fiscalitat desplacen empreses fora de Catalunya. Baiget ha demanat al president de la patronal que ajudi a desbloquejar temes com el corredor mediterrani o l'elevat cost energètic per garantir que es concretin "aquestes inversions que volen venir a Catalunya". Baiget ha considerat que l'elevat cost de l'energia i els retards en el corredor mediterrani i el tercer fil sí que estan frenant algunes inversions. És per això que ha demanat "ajuda" a Gay de Montellà per poder desbloquejar aquests temes.  El conseller ha replicat que les dades del ministeri d'Economia i Competitivitat mostren un creixement del 58% de la inversió estrangera a Catalunya. Amb 4.783 milions d'euros, el 2015 va ser el segon millor any de la història amb més volum d'inversions. "Aquí no es veu que hi hagi una fuga d'empreses", ha evidenciat.  Baiget també ha fet referència a l'estudi de l'FDI Markets del 'Financial Times', que conclou que Catalunya és la quarta regió de tot Europa que va rebre més inversió estrangera el 2015, darrere de Londres, Escòcia i Moscou. Segons aquest mateix informe, ha recordat el conseller, Catalunya està considerada com una de les regions més interessants per invertir del sud d'Europa el 2016 i el 2017.  El conseller ha reconegut que hi ha empreses que poden canviar de lloc la seu fiscal per estalviar diners en impostos. En aquests casos, ha subratllat, hi ha un canvi per motius fiscals però "les plantes de producció i els llocs de treball es queden aquí". "N'hi va haver 800 que van marxar per motius fiscals, però a Madrid la fuga va ser de 1.035", ha reblat el conseller.

Summary: Baiget replica a Gay de Montellà que hi ha més de 220 projectes d'inversió estrangera que estudien venir a Catalunya


Unes 400 persones han participat aquest dissabte a Tarragona en una marxa en defensa del sistema públic de pensions i per reclamar una revaloració d'acord amb el cost de la vida. La protesta, convocada pels sindicats UGT i CCOO, ha anat des de la plaça de la Font fins a la Rambla Nova, on s'ha fet la lectura del manifest davant l'Institut de Seguretat Social de Tarragona. Al text es fa constar el rebuig a l'increment del 0,25%, el reclam al govern espanyol perquè no apliqui el factor de sostenibilitat i que "faci política" mitjançant el pacte de Toledo per trobar un sistema de pensions públic que sigui viable i sostenible. A la marxa hi han participat, principalment, sindicalistes i jubilats, tot i que també hi ha hagut manifestants més joves, un dels quals lluïa un cartell on s'hi llegia 'els joves estem amb les nostres àvies'.

Summary: Unes 400 persones reclamen unes pensions dignes en una marxa a Tarragona


L'Audiència de Girona ha començat a jutjar aquest dilluns i a porta tancada el monitor d'arts marcials que s'enfronta a 46 anys de presó per abusar de vuit menors d'edat a qui feia classes en un gimnàs de Salt (Gironès). Les víctimes tenien entre 5 i 15 anys i els abusos sexuals haurien començat la primavera de l'any 2016. Segons la fiscalia i les dues acusacions particulars, l'acusat feia servir d'excusa que feia "massatges per afavorir l'elasticitat" de les seves alumnes però, en realitat, introduïa les mans per sota dels pantalons i de les roba interior i els hi feia tocaments als genitals. L'acusat, que està en presó preventiva, nega els fets i demana l'absolució.

Summary: Jutgen a porta tancada el monitor d'arts marcials que s'enfronta a 46 anys de presó per abusar de vuit menors a Salt


Protecció Civil de la Generalitat ha activat en fase d'alerta el pla INUNCAT pel fort onatge a les zones del litoral gironí, que podran arribar a superar els 4 metres d'alçada a l'Alt i el Baix Empordà. Per això, es demana prudència a la ciutadania i respectar els tancaments de les zones properes al mar com espigons i esculleres, per evitar accidents. En un comunicat, Protecció Civil ha advertit que tot i la falta d'indicis de ''perillositat'' cal que la ciutadania eviti anar a fer fotografies o a veure trencar les onades. Hi haurà notable mar de fons de component est, i el vent bufarà de component est moderat amb cops forts, especialment a la Costa Brava i a la costa central. A banda del temporal marítim, aquest cap de setmana s'esperen noves precipitacions generals que segons el Servei Meteorològic de Catalunya (SMC)  poden fer incrementar altra vegada el nivell dels rius i rieres, sobretot de les comarques de Barcelona i Girona. Per això, la Generalitat  també demana extremar les precaucions a punts baixos, accessos i activitats properes a les lleres dels rius, així com no intentar travessar ni a peu ni amb cotxe les zones inundades.

Summary: Protecció Civil demana prudència al litoral gironí pel temporal marítim del cap de setmana


El Servei Català de Trànsit (SCT) ha aixecat temporalment la prohibició de pas de camions per l'N-II arran de les protestes del Tsunami Democràtic, que han tallat l'AP-7 i han provocat col·lapses de trànsit a la demarcació. La mesura es pren per esponjar les carreteres gironines, arran de "la situació excepcional" que viu "la mobilitat" per aquesta xarxa viària, i després que els talls hagin comportat "una acumulació" de tràilers circulant per l'N-II. La mesura, doncs, deixa sense efecte les restriccions que s'aplicaven als camions de més de 26 tones i quatre o més eixos entre Fornells de la Selva i la Jonquera (Alt Empordà), que s'havien de desviar obligatòriament per l'autopista. I de moment, es mantindrà "mentre subsisteixin les causes que han motivat la seva adopció", concreta el SCT. La resolució, que signa el director del SCT Juli Gendrau, deixa sense efecte les restriccions de circulació de tràilers per l'N-II a les comarques gironines. Això sí, s'adopta de manera temporal, arran dels col·lapses i taps que han provocat els talls d'autopista convocats pel Tsunami Democràtic (primer a la frontera, i després a Salt). Tenint en compte aquesta "situació excepcional", que ha provocat "una acumulació de vehicles pesants a l'N-II en sentit França", Trànsit ha decidit aixecar la prohibició. Les restriccions de pas afecten els tràilers de més de 26 tones i els camions de quatre o més eixos. S'apliquen al llarg de 64 quilòmetres de l'N-II, entre Fornells de la Selva i la Jonquera. En tot aquest tram, els tràilers s'han de desviar obligatòriament per l'autopista. Sinó, se'ls sanciona. Però després dels talls de l'AP-7, i davant la necessitat de "pal·liar l'acumulació" de camions que hi ha a l'N-II, el Servei Català de Trànsit ha decidit aixecar la prohibició de manera temporal. Segons recull la resolució de l'STC, la mesura "es mantindrà mentre subsisteixin les causes que han motivat la seva adopció".

Summary: Trànsit aixeca les restriccions de pas de camions per l'N-II entre Fornells i la Jonquera per les protestes del Tsunami


La vaga parcial als autobusos de Barcelona s'està desenvolupant sense incidències. Transports Metropolitans de Barcelona ha xifrat el seguiment de l'aturada fins a la una del migdia en un 23%, mentre que el sindicat de la CGT calcula que al voltant d'un 80% dels treballadors han secundat la vaga fins a les dues del migdia, quan ha finalitzat l'assemblea dels treballadors. Segons TMB, el seguiment de la vaga implica que durant les tres primeres hores de l'aturada ha funcionat el 61% del servei habitual d'un dia feiner. Els serveis mínims estan fixats en el 20% de l'oferta habitual. La vaga, convocada pels sindicats de la CGT, ACTUB, COS, USOC, PSA, CNT i BS -que també compten amb el suport de CCOO-, s'ha programat de les deu del matí a les quatre de la tarda per protestar contra la privatització dels transports públics i per la negociació del conveni col·lectiu en què els treballadors demanen un augment de sou i acabar amb els contractes parcials o temporals. Des de TMB refermen la voluntat de continuar la negociació del conveni col·lectiu d'autobusos "amb esperit constructiu i flexibilitat" per buscar, segons apunten, un acord favorable per als ciutadans i els treballadors. En aquest sentit, l'empresa assegura que es manté el calendari de la taula de negociació.

Summary: La vaga als autobusos de Barcelona ha tingut un seguiment fins aquest migdia del 23%, segons l'empresa, i d'un 80% segons la CGT


El ple de la Real Acadèmia Espanyola, en la seva sessió celebrada aquest dijous, ha acordat per unanimitat manifestar públicament el seu suport a la Constitució del 1978 davant "els greus esdeveniments que amenacen la convivència pacífica a Espanya". En conseqüència, la institució demana al govern espanyol i als líders polítics i socials que "defensin, amb tots els mitjans legals tinguin al seu abast, la democràcia i les llibertats dels ciutadans, enfront de l'intent secessionista que amenaça la integritat territorial de l'Estat".

Summary: La Reial Acadèmia Espanyola defensa "la democràcia i les llibertats" davant "l'intent secessionista"


El líder del PP, Pablo Casado, mantindrà aquest dimecres una trobada bilateral amb la cancellera alemanya Angela Merkel. Segons confirmen des del partit, Casado i Merkel es reuniran en el marc del conclave que el Partit Popular Europeu celebrarà a Brussel·les abans de la cimera europea i està previst que parlin, entre altres temes, de Catalunya o els pressupostos de l’Estat. Sobre l’agenda, també preveuen abordar la situació a Veneçuela o la immigració. La cita ha estat, segons expliquen fonts del PP, a petició de tots dos i serà el primer cop que es troben en persona des de l’elecció del popular com a president de la formació al juliol. Merkel i Casado es veuran cap a dos quart de sis de la tarda, segons indiquen les mateixes fonts.

Summary: Pablo Casado es reunirà aquest dimecres amb Angela Merkel i té previst parlar sobre Catalunya


Prop de 800 nens i nenes de 3 a 12 anys de les comarques de Lleida participaran durant el mes de juliol en la campanya 'Disfruita-la a l'estiu', promoguda per Unió de Pagesos, amb el suport de la Diputació de Lleida i dels ajuntaments on se celebra, amb l'objectiu de promocionar el consum de fruita dolça entre els més joves. La iniciativa ofereix degustacions guiades de fruita dolça de temporada (nectarines, cireres, peres o albercocs) dirigides als infants que participen a les estades d'estiu, en un ambient lúdic i de gaudi de les activitats durant les vacances. En aquesta quarta edició, es duran a terme tastos en una desena de municipis lleidatans, el primer dels quals ha tingut lloc aquest dimarts a Alcoletge (Segrià). Les sessions de tast inclouen l'espectacle 'Disfruita-la xic', a càrrec del grup d'animació La Cremallera, que exposa als infants les propietats i els beneficis de la fruita.  La nova campanya ha començat aquest dimarts al pavelló esportiu d'Alcoletge i ha comptat amb la presència de Joan Reñé, president de la Diputació de Lleida; Maria Lluïsa Prat, alcaldessa d'Alcoletge i Jaume Pedrós, coordinador territorial de Lleida d'Unió de Pagesos, a més d'altres sindicalistes. Enguany, estan previstos fins a deu tastos als municipis lleidatans d'Alcoletge, Sant Guim de Freixenet, Oliana, Solsona, Bellcaire d'Urgell, Bellpuig, Ivars d'Urgell, Isona, el Vilosell i Sort. Les sessions de tast inclouen l'espectacle Disfruita-la xic, a càrrec del grup d’animació La Cremallera, que exposarà als nens les propietats i els beneficis de la fruita.  Els nens i nenes que participen en les degustacions reben la carmanyola amb forma de poma 'Disfruita-la' perquè l'utilitzin per guardar i transportar peces de fruita durant les activitats d'estiu i també la resta de l'any. També reben un díptic per a les famílies amb consells d'ús de les carmanyoles i suggeriments per fomentar el consum de fruita entre els infants. La iniciativa pretén implicar, així, les famílies en la responsabilitat de donar fruita a la canalla.  Aquest és el quart any que s'organitza 'Disfruita-la a l'estiu' a les comarques de Lleida. La campanya va començar el 2005 i, des d'aleshores, cada any hi participen una mitjana de 5.000 infants de primària de tot Catalunya. L'objectiu principal és promoure el consum de fruita dolça entre nens i joves a través d'una metodologia pràctica que cerca restablir l'hàbit de menjar fruita en l'entorn familiar.

Summary: La campanya 'Disfruita-la a l'estiu' per promoure el consum de fruita arribarà enguany a uns 800 infants lleidatans


La fiscalia ha dirigit un escrit al jutjat d'instrucció número 1 de Lleida oposant-se a la ratificació de l'enduriment del confinament de Lleida i de set municipis més del Segrià. En el document, al qual ha tingut accés l'ACN, el fiscal argumenta que per prendre mesures "de tanta gravetat" cal demanar al govern espanyol la declaració de l'estat d'alarma. De fet, diu que la resolució presentada "sembla una còpia del decret d'estat d'alarma", de competència estatal, i la diferencia del confinament perimetral del Segrià o de la Conca d'Òdena perquè les mesures allà contemplades, "restricció de moviments, mai confinaments domiciliaris generals, suposaven una afectació de molta menor intensitat dels drets fonamentals que el que ara es pretén".

Summary: La fiscalia s'oposa a la ratificació judicial de l'enduriment del confinament de Lleida i set municipis més del Segrià


El conseller de Treball, Afers Socials i Famílies, Chakir el Homrani, ha considerat "inacceptables" les declaracions racistes d'uns agents a un jove de 20 anys al Bages el gener del 2019. En declaracions a TV3, El Homrani ha afirmat que aquesta actuació no és "ni acceptable ni tolerable" i ha apostat per investigar i obrir expedient als agents "si es prova que aquestes declaracions són tal i com s'escolten". El conseller ha reconegut que hi ha un "racisme institucional" que cal combatre i que els cossos policials "no són diferents a la societat on viuen". Sobre els fets ocorreguts a Premià de Mar, ha afirmat que "ningú es pot prendre la justícia per la seva mà" i que treballen per saber si els joves havien passat pel sistema de protecció.  El conseller ha concretat que estan treballant amb Mossos per saber si els joves que ocupaven el pis havien passat o no pel sistema de protecció als joves immigrants no acompanyats. Ha afegit però que si hi van passar farà uns set anys, ja que ha assegurat que es tracta de joves de 25 anys i el sistema de protecció arriba als 18 anys. El Homrani ha afirmat també que de la mateixa manera que diu que ningú pot prendre's la justícia per la mà, "la justícia és igual per a tothom i si algú ha delinquit, ha de prendre les conseqüències del seu delicte".  El conseller ha reiterat que cal treballar per oferir oportunitats a aquests joves immigrants i ha insistit en la necessitat de modificar el reglament d'estrangeria perquè es demana un contracte d'un any a jornada completa per poder passar del permís de residència al de treball. "En aquest país et diguis Mohammed, Joan o Aina, un jove de 20 anys és molt difícil que tingui una oferta d'un any a jornada completa", ha afirmat. El Homrani ha demanat "ser curós" i no tractar tots aquests temes dins del perfil de "adolescent i jove migrant" perquè ha assegurat que la realitat és "molt més complexa".

Summary: El Homrani veu "inacceptables" les declaracions racistes d'uns agents a un jove al Bages i aposta per una investigació


Les associacions bancàries Ceca, Aeb i Unacc han celebrat que la decisió del Tribunal Suprem que considera que qui ha de pagar l'impost de les hipoteques és el client "preserva la seguretat jurídica necessària per al bon funcionament del mercat". A parer de les tres entitats, el tribunal ha "confirmat" la normativa "vigent durant més de vint anys", en una decisió que "està en línia amb el marc jurídic" dels països de l'entorn espanyol. Cal recordar que la sala segona del Tribunal Suprem va resoldre en tres sentències diferents –fet que crea jurisprudència- que qui havia de pagar l'impost eren els bancs. Dies després es va convocar un ple extraordinari de la trentena de magistrats de l'alt tribunal per estudiar la qüestió. El ple ha durat dos dies i s'ha votat per 15 a 13 capgirar aquelles decisions i tornar a establir que l'impost ha d'anar a càrrec del client.

Summary: Els bancs celebren que la decisió del Suprem "preserva la seguretat jurídica" del mercat


Un cinquè premi de la Grossa de Cap d'Any, el 62143, s'ha venut a Montcada i Reixac, Terrassa (Vallès Occidental) i Barcelona (Barcelonès). Aquest premi està dotat amb 5.000 euros per bitllet, cosa que suposa 500 euros per euro jugat. És la primera de les vuit extraccions del sorteig d'aquest any, que repartirà tres cinquens premis, dos quarts, un tercer, un segon i un primer.

Summary: Un cinquè premi de la Grossa de Cap d'Any, el 62143, s'ha venut a Montcada i Reixac, Barcelona i Terrassa


Lastra defensa que el govern espanyol no decideix els temps del Suprem davant les crítiques d'electoralisme ACN Madrid.-La vicesecretària general del PSOE, Adriana Lastra, ha celebrat que avui és un "dia històric" per la democràcia després que el Tribunal Suprem (TS) hagi avalat l'exhumació de Franco del Valle de los Caídos i el trasllat de les restes al Pardo. En roda de premsa des de la seu del PSOE, Lastra ha conclòs que "finalment la democràcia espanyola no ret homenatge ni a tirans ni a dictadors". Davant les crítiques d'alguns partits que apunten a electoralisme tenint en compte la proximitat de les eleccions del 10 de novembre, Lastra ha respost que "en un estat democràtic i de dret" el govern espanyol no dictamina els temps del Suprem. "Això ho han d'entendre totes les forces polítiques", ha afegit.  Per a Lastra, la decisió del Suprem confirma una cosa "de sentit comú" i resol una "anomalia", "que els homes i dones lliures no reserven un espai de respecte públic a qui els va perseguir". Per a la dirigent del PSOE, la situació actual és una "ofensa" a la memòria dels que van ser perseguits i assassinats pel dictador. I ha afegit que la decisió del govern espanyol no busca reescriure la memòria sinó "preservar i fer justícia als perseguits per la dictadura". "Mai arribarà l'oblit", ha conclòs. Lastra s'ha limitat a dir que l'exhumació es farà "com més aviat millor" i ha recordat que si fos pel govern espanyol ja s'hauria fet a l'estiu del 2018. Preguntada per l'església catòlica, veu "plena disposició" per complir el requeriment del Congrés i de l'alt tribunal.  I preguntada per la reacció de Vox, la dirigent del PSOE ha assenyalat que són "hereus del dictador" i que no entenen que en una democràcia hi ha separació de poders. "Els hi fa falta alguna classe de democràcia", ha conclòs dirigint-se al partit de Santiago Abascal.

Summary: El PSOE celebra un "dia històric": "Finalment la democràcia espanyola no ret homenatge ni a tirans ni a dictadors"


La cadena d'autoescoles Hoy-voy ha iniciat els tràmits per presentar als jutjats una reclamació per danys i perjudicis contra la Direcció General de Trànsit (DGT) per les "pèrdues econòmiques" que provoca a les autoescoles la vaga d’examinadors. L’empresa considera que la situació de bloqueig d'aquest conflicte és responsabilitat de l’administració pública, sobretot després, segons apunta, que el mateix director de la DGT, Gregorio Serrano, hagi entès que el complement salarial que exigeixen els examinadors des de fa ja més de dos anys és del tot lícit i, a més, hagi traslladat aquesta petició al Ministeri d'Hisenda. Hoy-voy ha lamentat la “inoperància” del govern espanyol en aquest afer i recorda que, a banda d’examinadors i autoescoles, hi ha també milers de persones anònimes que en paguen les conseqüències en no poder completar les proves per obtenir el carnet de conduir.  La cadena d’autoescoles recorda que el 2015 la vaga d’examinadors ja va obligar a suspendre 60.000 proves a tot l’Estat i, enguany, ja s’acumulen més de 31.000. Aquest estiu hi ha a Hoy-voy un total de 1.715 pendents de l’examen pràctic per poder treure’s el carnet de conduir.  L'empresa ha avisat que portarà el litigi contra la DGT fins a les últimes conseqüències, alhora que li reclama que desencalli "de manera immediata" el conflicte amb els examinadors perquè tots els afectats col·laterals d’aquest conflicte puguin recuperar la seva activitat amb normalitat.   Paral·lelament a les accions legals que tot just ara s’inicien, l'empresa manté oberta la seva campanya de recollida de signatures a través de la plataforma 'change.org' per fer arribar al ministre d’Interior, Juan Ignacio Zoido, i al director de la DGT, Gregorio Serrano, l’"enuig social" que suposa la vaga d’examinadors. Durant la primera setmana del mes de juliol, la recollida de signatures ja supera els 6.500 suports.

Summary: La cadena d'autoescoles Hoy-voy porta la DGT als jutjats per les "pèrdues econòmiques" que provoca la vaga d’examinadors


El primer secretari del PSC, Miquel Iceta, ha criticat la crida del president de la Generalitat, Quim Torra, a seguir el model d'Eslovènia, que "va decidir determinar-se i tirar endavant amb totes les conseqüències" per assolir la independència. En un missatge que ha publicat a les xarxes socials, Iceta ha assegurat que "la sola menció" del cas eslovè com a via de solució al problema català és un "error, un absolut disbarat i una gran temeritat". En la mateixa piulada, ha interpel·lat als partits que governen en coalició a Catalunya, ERC i PDeCat, a aclarir si aquest és el seu nou full de ruta. Si fos així, el també president del grup parlamentari del PSC-Units per Avançar ha assegurat que "s'hi oposaria de forma rotunda".

Summary: Iceta titlla d'"error", "absolut disbarat" i "temeritat" la crida de Torra a seguir el model d'Eslovènia


El sindicat CCOO ha denunciat l'acomiadament de tres treballadors (personal docent i investigador) de la Universitat de Vic. En un comunicat, CCOO entén que cap dels tres acomiadaments està justificat per "causes objectives" i considera que cap d'ells responen a criteris de mèrits, competència i professionalitat. Segons ha informat el sindicat, les previsions per al proper curs no haurien de preveure cap dificultat a l'hora d'assignar dedicació docent i d'investigador a temps complet per tots els acomiadats i considera que on sí s'haurien de preveure dificultats és en cobrir la totalitat de necessitats docents. El sindicat considera "especialment greu" el cas d'un dels acomiadats per ser membre del comitè d'empresa. "L'exercici dels drets sindicals ha d'estar especialment garantit, per això s'entén aquest acomiadament com un cas de persecució i discriminació per motius sindicals", han assegurat.  El sindicat denuncia que el procediment que la UVic-UCC ha dut a terme amb aquests acomiadaments podria vulnerar el codi ètic de la pròpia universitat. A més, considera que s'ha fet de manera irregular, ja que els acomiadats no van ser comunicats "amb suficient temps d'antelació" al Consell de Direcció de la Facultat a la qual pertanyen els docents acomiadats.  CCOO vol donar suport al comitè d'empresa i a la Secció Sindical de CCOO de la UViC-UCC i denuncia una "manca alarmant de consideració i lleialtat" de la universitat cap als seus treballadors.

Summary: CCOO denuncia l'acomiadament de tres docents de la Universitat de Vic


El primer secretari del PSC, Miquel Iceta, ha demanat que s'eviti que l'extrema dreta sigui decisiva. En un missatge a través del seu compte de Twitter, ha defensat que s'ha de respectar que un partit tingui representació parlamentària, perquè molts ciutadans així ho han decidit. Però ha afegit que una altra cosa és permetre que l'extrema dreta decideixi sobre les institucions. Així ho ha afirmat el mateix dia que Vox ha condicionat el seu suport a la investidura del candidat del PP a Andalusia al fet que tant populars com Cs reneguin dels seus compromisos contra la violència masclista.

Summary: Iceta demana evitar que "l'extrema dreta" sigui decisiva


El Departament de Salut ha confirmat aquest dimecres el segon cas de coronavirus a Catalunya. Es tracta d'un noi de 22 anys que ha estat a Itàlia. La consellera de Salut, Alba Vergés, i el secretari de Salut Pública, Joan Guix, en donaran detalls aquest migdia. El primer cas es va confirmar dimarts. És una dona italiana de 36 anys que havia viatjat recentment al nord d'Itàlia. Està ingressada a l'Hospital Clínic i el seu estat de salut és bo.

Summary: Confirmat el segon cas de coronavirus a Catalunya: un noi de 22 anys que ha estat a Itàlia


Tots els bars, restaurants i cafeteries de Terrassa podran repartir menjar a domicili fent un sol tràmit. L'equip de govern municipal ha creat una declaració de responsabilitat adreçada a aquest sector i que es pot descarregar a la Seu Electrònica de l'Ajuntament. A través d'aquest document, els establiments de restauració manifesten que compleixen i apliquen els requisits establerts a la legislació sanitària, alhora que es comprometen a mantenir-los mentre duri l'exercici d'aquesta activitat. D'aquesta forma, podran oferir aquest servei sense necessitat d'ampliar la seva llicència. La mesura forma part de l'estratègia municipal per potenciar l'activitat econòmica a la ciutat i té el suport del Gremi d'Hosteleria egarenc.   El nou formulari permetrà al consistori quantificar quants bars, cafeteries i restaurants s'acullen a aquesta nova modalitat per poder recuperar una part de la seva activitat.

Summary: Tots els establiments de restauració de Terrassa podran repartir menjar a domicili fent un sol tràmit


El Barnasants tornarà als escenaris al País Valencià dijous amb el concert de Pau Alabajos i reprèn les actuacions suspeses. El fundador i director del BarnaSants, Pere Camps, ha reivindicat que la cultura és "segura" i que el projecte segueix endavant "sense por però amb molt respecte per la pandèmia". L’actuació tindrà lloc al teatre Micalet de la capital valenciana el 8 d'octubre. El circuit de concerts que caracteritza el Barnasants va haver de ser ajornat a causa de la covid-19 el passat mes de març quan només quedava un terç perquè acabés. El passat 18 de juny la guitarra i la veu de Guiu Cortés, El Niño de la Hipoteca van arribar al Casinet d'Hostafrancs en la represa del Barnasants després de l'aturada per la crisi de la covid-19. Alabajos va publicar el seu vuitè àlbum, 'Les hores mortes', al mes de febrer i sonarà per primera vegada aquest dijous el que ell defineix com una "presentació en diferit". Un disc que inclou temes inspirats per poemes de l’autor català Miquel Martí i Pol, hi ha una musicació del manifest en vers 'Vuit de Març', de Maria Mercè Marçal (amb la col·laboració especial de les artistes Gemma Humet, Meritxell Gené i Marta Rius, que posen la veu a l'enregistrament) i del poema 'No passareu', d'Apel·les Mestres, un poema antifeixista que Jordi Cuixart va recitar davant del Tribunal Suprem durant la seva declaració judicial.  Encara que, aquest any la reprogramació ha fet que la gran part dels concerts siguin a Barcelona, el Barnasants té com una de les seves finalitats unir cantautors i cantautores de tot el domini lingüístic català. El seu director ha qualificat el Barnasants com "confederat" perquè "està unit per un mateix projecte cultural".  18 concerts Amb una programació de 18 concerts en total, el festival vol mantenir viva la xarxa de cançó d’autor "amb propostes quilòmetre zero que s’han pogut re-programar". Artistes com Joan Isaac, Ivette Nadal i Caïm Riba, Roger Mas i Raúl Sola pujaran als escenaris els mesos d'octubre i novembre per continuar en una edició atípica del Barnasants. També s’ha anunciat que l’edició de l’any 2021 tindrà Cuba com a país convidat.

Summary: El Barnasants presenta a València l'últim disc de Pau Alabajos i reprèn els concerts suspesos per la pandèmia


La inversió estrangera captada per la Generalitat, a través d'ACCIÓ, el 2019 ha crescut un 13% respecte a l'any anterior situant-se en 365,2 MEUR. Així ho a anunciat la consellera d’Empresa i Coneixement, Àngels Chacón, en el marc del ple del Parlament. Aquests projectes d’inversió estrangera han suposat la creació de 5.757 llocs de treball (un creixement del 5,5% interanual) i el manteniment de 1.349 addicionals (+6,3%). La consellera ha destacat que malgrat "alguns s'entossudeixen amb el marc mental que Catalunya no és atractiva per a la inversió estrangera", el balanç del 2019 és "positiu". I ha destacat que, de mitjana, la Generalitat ha captat un milió d'euros al dia i s'han generat 15 lloc de feina diaris.  8 de cada 10 euros d’inversió estrangera han anat destinats a la indústria, mentre que gairebé la meitat dels projectes són d’empreses que no tenien presència a Catalunya. El 2019 s’han materialitzat 84 projectes d’inversió, la mateixa xifra que l’any anterior i la més alta de la sèrie històrica per segon any consecutiu. Els 5.757 llocs de treball creats de manera directa representen el 8,2% del total d’ocupació creada a Catalunya durant el 2019. Si s’analitza tenint en compte períodes més amplis per evitar l’efecte volàtil de les inversions estrangeres, el volum d’inversió estrangera atret per ACCIÓ en els últims cinc anys (2015-2019) ha assolit els 1.600 milions d’euros, un 34% més que el quinquenni anterior (2010-2014). En el període 2015-2019 s’han materialitzat 364 projectes d’inversió estrangera (un 62% més que el quinquenni anterior) i s’han registrat 19.196 llocs de treball creats (un 83% més). Pel que fa als sectors, el 80% del volum d’inversió estrangera atreta per ACCIÓ el 2019 ha anat destinada a la indústria, sobretot en els sectors de la indústria farmacèutica, l’automoció i la química i plàstics. Si es té en compte el conjunt de la inversió estrangera, sumant la que no es capta a través d'ACCIÓ, la inversió bruta el 2019 és de 3.221,5 milions d’euros, amb un lleuger descens del 0,4% respecte l’any 2018 (3.233,2 M€). En el conjunt de l’Estat la inversió bruta estrangera productiva el 2019 cau un 54,8% fins als 22.376,6 M€. Segons fonts d'ACCIÓ, els fluxos d’inversió directa solen ser volàtils i, per tant, s’aconsella comparar les dades amb mitjanes quinquennals. En aquest sentit, destaquen que la inversió bruta estrangera productiva a Catalunya en el període 2015-2019 ha estat de 23.652,8 MEUR, un 35,2% més que els 17.489,7 MEUR€ del quinquenni anterior 2010-2014.

Summary: Creix un 13% la inversió estrangera captada per la Generalitat el 2019 i se situa en 365 MEUR


Els Mossos d'Esquadra van detenir dimecres dos joves, un d'ells menor, per robar en un pis de Llançà (Alt Empordà). Els fets van passar cap a dos quarts de vuit del vespre quan els agents van rebre l'avís de la Policia Local que dos nois havien estat vistos per la urbanització de Sant Genís amb una bossa plena d'objectes i un televisor. La policia va muntar un dispositiu per localitzar-los i els van trobar al carrer Ausiàs March. En veure's sorpresos, van començar a córrer i es van amagar però els agents els van localitzar i identificar. Durant l'escorcoll, van trobar el televisor, dos tornavisos, un encenedor, un descodificador de televisió, un martell de fusta, un joc de claus, un comandament a distància de garatge, uns guants de làtex, sis ampolles de cervesa i dos cables HDMI, entre d'altres.  Després de fer les investigacions per esbrinar l'origen del material, els agents van determinar que l'havien robat d'un pis del carrer Terrer on havien entrat trencant el vidre d'una finestra.  Els mossos els van detenir com a presumptes autors d'un delicte de robatori amb força.  L'arrestat major d'edat, que tenia antecedents, va quedar en llibertat amb càrrecs després de passar a disposició judicial.  El menor va ser lliurat als seus tutors legals i declararà davant de la Fiscalia de Menors quan sigui requerit.

Summary: Detinguts dos joves per robar en un pis de Llançà


L’home que els Mossos d’Esquadra han detingut aquest dimecres a Vilanova i la Geltrú està acusat dels delictes de desordres públics, atemptat a l’autoritat i temptativa de furt, segons ha explicat a l’ACN l'advocada del detingut, Sandra Soler. La policia el relaciona amb uns aldarulls que hi va haver a les portes del Parlament el 30 de gener de 2018, durant la investidura fallida de Carles Puigdemont. L’advocada també ha assegurat que aquell dia no se'l va identificar. La identificació s'ha dut a terme a través d'un seguiment d'imatges que han permès situar el detingut a la protesta del Parlament.  L'home, veí de Vilanova i la Geltrú, sí que va ser identificat el passat 21 de desembre, durant un tall de carretera a la Ronda de Dalt, quan diversos CDR van convocar una protesta per impedir la celebració d'un Consell de Ministres a la Llotja de Mar de Barcelona. Aquest dimecres al migdia diversos col·lectius de l'esquerra independentista han organitzat una concentració de suport a les portes de la comissaria on hi ha el detingut. El CDR de Vilanova i la Geltrú també ha convocat aquest dimecres al vespre una manifestació de rebuig a la plaça de la vila de la capital del Garraf.  El detingut passarà a disposició judicial aquest dijous.

Summary: Acusen el detingut de Vilanova dels delictes de desordres públics i atemptat a l'autoritat


L'autor, resident a Barcelona, desmunta els clixés sobre l'Orient ACN Barcelona.-L'escriptor Mathias Enard, resident a Barcelona, ha guanyat el premi Goncourt 2015 amb l'obra 'Boussole', segons ha informat aquest dimarts l'organització. L'obra, publicada per Actes Sud, desmunta els clixés sobre l'Orient. Els premis Goncourt estan considerats els més prestigiosos de les lletres franceses i es concedeix a la millor obra de ficció en prosa per la Societat Literària dels Goncourt.

Summary: L'escriptor Mathias Enard guanya el premi Goncourt 2015 amb l'obra 'Boussole'


El jutjat d'instrucció 28 de Barcelona ha citat a declarar el 15 de juliol al director de l'oficina de l'expresident de la Generalitat Carles Puigdemont, Josep Lluís Alay. Segons ha informat l'Oficina de Puigdemont, Alay ha estat citat a la Ciutat de la Justícia a les 10.30 hores de dimecres vinent per la querella presentada per la fiscalia acusant-lo d'un delicte continuat de malversació de fons públics i de prevaricació administrativa. En concret, la fiscalia vol que s'investigui un viatge a Nova Caledònia que, segons l'oficina, és "justificat i oficial" en motiu de la celebració del referèndum d'autodeterminació del 4 de novembre del 2018. Hi inclou el pagament de peatges per visitar els polítics presos a Lledoners el setembre del 2018. L'oficina de Puigdemont ha defensat que, segons la llei vigent, "ha de donar cobertura a les necessitats personals i polítiques amb el decor i dignitat que corresponen a les funcions exercides pel president Puigdemont". Ha afegit que és sota aquesta premissa que el director de l'oficina i totes les persones que en formen part "treballen amb lleialtat i respecte al president i compleixen tots els requeriments econòmics i jurídics que estableix el marc legal de les oficines dels expresidents de la Generalitat". Ha recordat també que després de dos anys d'investigació, l'Audiència Nacional va arxivar al febrer la causa per encobriment contra Alay. "Per aquest motiu, creiem que aquest segon procediment contra Josep Lluís Alay, s'atribueix a raons polítiques, i no legals ni econòmiques", ha manifestat. A més, ha acusat la Fiscalia de gastar en aquesta investigació "més diner públic del que s'acusa al senyor Alay de malversar" i per això té en marxa tots els tràmits legals "per tal de demanar explicacions per aquest tipus d'investigacions a càrrec de tots els ciutadans".

Summary: El jutjat d'instrucció 28 de Barcelona cita a declarar com a investigar Josep Lluís Alay el 15 de juliol


Prop de mig centenar de persones s'han llançat a l'aigua a Palamós (Baix Empordà) aquest diumenge per inaugurar la temporada de bany d'aquest 2018. El bon temps que ha fet durant tot el matí ha animat als banyistes que abans de refrescar-se han participat en una classe d'aeròbic per entrar en calor. L'inici de la temporada ha estat marcat pels tretze graus de temperatura de l'aigua, una de les més fredes que s'han registrat mai. En Cris Garcia explica que ha vingut des de Vic per primera vegada i diu que l'experiència ha estat "fantàstica". "L'ambient és immillorable i l'any que ve repetiré", comenta. Amb ell, en Jordi Toneu, veí de Palamós, ha explicat que fa quatre anys que ve, i reconeix que el dia "ha ajudat molt". "Jo vinc cada any, estigui tapat o faci sol", assenyala. A tots dos, com a la resta, els esperava una tassa de caldo calent després del bany.

Summary: El primer bany de l'any congrega centenars de persones a la Platja de Palamós


El Doctor Music ha admès aquest dimecres, a través d'un comunicat, que el Circuït de Montmeló és "una de les possibles ubicacions" del festival, però ha negat que hi hagi un acord firmat per traslladar el festival a Montmeló o a cap altra ubicació. A través d'un comunicat i després que ho avancés TV3, el festival ha destacat que l'opció del Circuit de Barcelona-Catalunya és "una excel·lent localització que asseguraria les necessitats i garanties que requereix un esdeveniment de la gran magnitud que hem dissenyat per aquesta nova edició del Doctor Music Festival". El certamen ha reconegut que sembla difícil que el festival pugui celebrar-se a Escalarre el pròxim estiu.  El Doctor Music ha assegurat que degut a "una exagerada interpretació de la normativa, dels riscos teòrics d'inundació en una vall que no s'ha inundat mai a l'estiu, almenys des de que es conserven dades, els que es tradueix en uns nivell d'exigència molt per damunt dels habituals", es veuen obligats a considerar "ubicacions alternatives per garantir el compliment dels nombrosos compromisos artístics adquirits i a la vegada satisfer les expectatives creades pels seguidors del festival".  Ha admès al comunicat que és cert que Montmeló és una de les possibles ubicacions alternatives que han visitat i considerat, ja que l'opció del Circuit de Barcelona-Catalunya és "una excel·lent localització que asseguraria les necessitats i garanties que requereix un esdeveniment de la gran magnitud" que han dissenyat per aquesta nova edició del Doctor Music Festival. No obstant això, ha assegurat que "no hi ha cap acord firmat per traslladar el festival a Montmeló o a cap altra ubicació, si bé sembla difícil que el festival pugui celebrar-se a Escalarre el pròxim estiu", ha afegit.   Mateixes dates amb tots els artistes En qualsevol cas, el Doctor Music ha remarcat que "sigui quina sigui la ubicació definitiva, el festival se celebrarà en les mateixes dates i mantindrà el seu nivell de qualitat, amb el mateix número d'escenaris i amb tots els artistes confirmats fins a la data".  El certamen ha agraït en el comunitat a tots els grups de suport al Doctor Music que han sorgit en aquests últims dies a les comarques del Pallars, ja que igual que ells, el seu desig sempre ha estat que el festival se celebrés a Escalarre.

Summary: El Doctor Music admet que Montmeló seria "una excel·lent localització" pel festival, però nega que hi hagi un acord


Unes 300 persones recorren el barri del Raval en una manifestació per fer visibles les reivindicacions del col·lectiu ACN Barcelona.-Amb el lema 'El racisme ens tanca', unes 300 persones, segons xifres facilitades per la Guàrdia Urbana de Barcelona, s'han manifestat aquest dissabte a Barcelona "contra el racisme" i "pels drets de les persones migrades i refugiades". La protesta ha sortit de la plaça de la Gardunya, darrere del Mercat de la Boqueria, i ha recorregut diversos carrers del barri del Raval. La manifestació s'ha convocat just una setmana després que un grup d'immigrants ocupessin les instal·lacions de l'antiga Escola Massana per denunciar la seva situació. Una ocupació que vol fer visible, entre d'altres, les dificultats per empadronar-se o no poder regularitzar la seva situació si no es disposa d'un contracte d'un any. També critiquen algunes de les preguntes que surten a l'examen per obtenir la nacionalitat, algunes de les quals consideren "absurdes", com la professió a la que es dedica el cantant Enrique Iglesias. "Presons, CIE's, 'redades' i fronteres. Així es construeix la riquesa europea". Aquesta ha estat una de les proclames que s'han cridant durant la protesta, que ha sortit a un quart de set de l'antiga Escola Massana i ha recorregut el carrer Floristes de la Rambla, Hospital, Rambla del Raval, Sant Pau, les Rambles, carrer del Carme i fins a la plaça de la Gardunya de nou.  Entre els participants a la manifestació hi havia Norma Falconi, històrica activista pels drets dels 'sense papers' des de la tancada a l'Església de Santa Maria del Pi del 2001, en què hi van prendre part prop de 800 persones. El balanç que en fa d'aquests 17 anys el resumeix així: "Cinc vegades que s'ha canviat la Llei d'Estrangeria, i cinc vegades que s'ha anat a pitjor", assegura.

Summary: El moviment de suport als immigrants de la tancada a l'antiga Escola Massana surt al carrer


El delegat de la Generalitat a Madrid, Ferran Mascarell, ha desgranat aquest dijous a Madrid la seva visió sobre la política espanyola i el procés sobiranista català en una conferència on ha assegurat que "a la política espanyola li falten idees i li sobre èpica" i on ha afegit que "Espanya té un estat de baixa qualitat que s'ha accentuat en els últims anys". Segons Mascarell, en la mesura que la política és "crear solucions allà on sembla que no existeix" i té un caràcter "essencialment anticonflictiu", la relació Catalunya-Espanya ha de buscar un ser referent del "diàleg". "Imaginin que suposaria fer de la resolució del conflicte institucional i polític espanyol un referent mundial de bona pràctica política", ha dit, "i que suposaria en termes econòmics una solució pactada del conflicte amb una refundació de l'Estat o dels estats en funció d'una decisió lliure dels ciutadans".  Mascarell ha estat presentat a Madrid pel secretari d'Estat de Cultura, José Maria Lasalle, que l'ha definit com un "independentista de la raó, no de la convicció". Precisament el gest de Lasalle –amic de Mascarell- li ha costat crítiques per part d'alguns representants del PP com el líder del PPC, Xavier García Albiol, que ha qualificat com a "poc oportuna" la presentació. A l'esmorzar informatiu també hi ha assistit, entre altres, el conseller de Salut, Toni Comín i el portaveu de DL a Madrid, Francesc Homs. El delegat del Govern a Madrid ha apostat per buscar aquesta entesa entre Catalunya i Espanya en base a acords de cooperació i un "gran pacte de fraternitat, cooperació i solidaritat" amb acords de lliure comerç i la suma de cultures i llengües.  "Alguns volen que la relació entre Catalunya i Espanya sigui un nus gordià, difícil de desfer", ha dit, però "la majoria volem desfer-lo tan aviat com sigui possible i posar solució als problemes polítics, econòmics, estratègics, perquè un nus és també un node". Ha assegurat que la seva és una aposta per respondre a la situació política amb "diàleg" i "raons", i ha explicat que el sentiment sobiranista ha anat creixent en els últims anys impulsat per "l'efecte devastador" de la sentència del Tribunal Constitucional sobre l'Estatut.  "El que havia començat amb una proposta reformista destinada a la reconstrucció del vell estat es va convertir en un moviment reformador i el català emprenyat del 2003 es va convertir en un català esperançat en una realitat diferent", ha explicat. Del lema "Som una nació" de la manifestació del 2010 es va passar a "Catalunya nou Estat d'Europa" al 2012, ha afegit.  Amb tot ha assegurat que el xoc entre Catalunya i Espanya és "polític, però no cultural" i ha apostat per resoldre la situació des d'una voluntat d'entesa. "Diàleg, diàleg, diàleg, raons, raons, raons", ha dit abans d'assegurar que a la política espanyola "falten horitzons i sobren enrocs" . Un criteri que ha expressat també respecte a la reunió entre el president de la Generalitat, Carles Puigdemont, i el president del govern espanyol en funcions, Mariano Rajoy. "Sempre val la pena, és una tesi de partida, sempre és bo dialogar, que es coneguin les raons dels altres, i crec que serà positiu", ha dit. També ha defensat que el conseller d'Exteriors, Raül Romeva, representi la Generalitat a la reunió del Consell de Política Fiscal i Financera d'aquest divendres: "El conseller Romeva també és conseller de Relacions Institucionals, fet que li permet anar a aquesta reunió a la que el conseller d'Economia no pot anar".  Malgrat que ha afirmat que "no li ha agradat", ha restat importància a la crema de la Constitució espanyola per part de l'escriptora Empar Moliner a TV3. "Donem-li la importància que té i coneguem que és el que representa per cadascuna de les persones que interactua en aquesta situació", ha dit. Segons Mascarell, l'acció de Moliner "forma part d'una manera d'expressar, de sentir i d'intentar mostrar la seva incomoditat". "Pretenia posar l'accent en una idea que la pobresa energètica no té cabuda en aquesta Constitució", ha sentenciat.

Summary: Mascarell aposta pel "diàleg" i proposa a Madrid una "solució pactada" del conflicte Catalunya-Espanya


ANC, Òmnium, AMI i ACM obren un web per inscriure's  i organitzen autobusos al territori per una concentració amb "milers de persones" ACN Barcelona.-L'ANC, Òmnium Cultural, l'AMI i l'ACM organitzen pel dilluns 6 de febrer, la data que arrenca el judici contra l'expresident Artur Mas i les exconselleres Joana Ortega i Irene Rigau pel 9-N, una concentració "excepcional" de suport als exmembres del Govern. En roda de premsa aquest dijous, el president de l'Assemblea, Jordi Sànchez, ha fet "una crida específica" als ciutadans que "assumeixin la possibilitat de sol·licitar un dia festiu" a la feina per participar a la concentració: "El moment s'ho val; [...] tots ens sentim jutjats", ha afegit. De fet, les entitats han obert des d'aquest divendres el web 9nsomtots.cat per inscriure's i rebre informació de l'acte – s'organitzen autobusos des del territori. "Res més lluny d'una voluntat de coaccionar, toca ser-hi", ha insistit Sànchez.

Summary: Les entitats sobiranistes animen a fer festa a la feina el 6-F per la mobilització "excepcional" del judici contra Mas


L’Advocacia de l’Estat estudia com forçar la Generalitat a publicar al DOGC les resolucions del Tribunal Constitucional ACN Madrid.-L’executiu espanyol només necessitaria cinc dies per fer tots els tràmits necessaris per a l’aplicació de l’article 155 de la Constitució. Així ho han assegurat aquest dimarts fonts de La Moncloa, que asseguren –contràriament al que han afirmat les últimes setmanes- que els tràmits que s’haurien de fer, inclosa una convocatòria del ple del Senat, poden estar conclosos en aquest període de temps, sense necessitat d’allargar-los mesos o setmanes. Les mateixes fonts apunten, però, que l’executiu espanyol no treballa actualment en aquesta direcció. “No estem en això”, afirmen, malgrat que “ho tenim tot previst” i “si passen 150 coses, tenim 151 mesures”. L’executiu espanyol també ha informat aquest dimarts que l’Advocacia de l’Estat està estudiant la manera de forçar la Generalitat de Catalunya a publicat al Diari Oficial de la Generalitat de Catalunya (DOGC) les resolucions de la setmana passada del Tribunal Constitucional, que va suspendre la Llei del referèndum i la convocatòria de l’1-O.  Aquestes manifestacions del govern espanyol contradiuen les que ha fet en les últimes setmanes i mesos, en què el mateix aparell de Moncloa pràcticament descartava l’ús del 155 de la Constitució, perquè el consideraven un mecanisme lent que no seria eficient per impedir el referèndum. Amb tot, les mateixes fonts han assenyalat aquest dimarts que no treballa en aquesta direcció, tot i que no descarten cap opció.  L’article 155 de la Constitució espanyola estableix que “si una Comunitat Autònoma no complís les obligacions que la Constitució o altres lleis li imposin, o actués de forma que atempti greument a l’interès general d’Espanya, el govern [espanyol], previ requeriment al president de la Comunitat Autònoma i, en el cas de no ser atès, amb l’aprovació per majoria absoluta del Senat, podrà adoptar les mesures necessàries per a obligar a aquella al compliment forçós d’aquestes obligacions o per a la protecció del mencionat interès general”. El segon i últim punt de l’article diu que “per a l’execució de les mesures previstes en l’apartat anterior, el govern podrà donar instruccions a totes les autoritats de les Comunitats Autònomes”.  A la pràctica, doncs, l’article estableix l’obligació de fer un requeriment previ al president de la Comunitat Autònoma perquè deposi la seva actuació, però no estableix cap termini entre aquest moment i la segona fase del procés, en què el govern espanyol “en el cas de no ser atès” pot convocar el ple del Senat i adoptar les “mesures necessàries” per al “compliment forçós”.  El segon punt estableix la forma com es faria aquesta intervenció i habilita el govern espanyol a “donar instruccions” a “totes les autoritats” de les Comunitats Autònomes, és a dir, a assumir el control i posar-les a les seves ordres.  Procediment: Segons els juristes, per posar en marxa l'article el govern espanyol hauria de fer primer aquest advertiment a Puigdemont i, després d’un termini fixat pel propi govern espanyol, enviar un document a la Mesa del Senat on proposés i justifiqués les mesures que voldria adoptar a Catalunya. La Mesa del Senat li hauria de donar llum verda i enviar el document a la Comissió General de les Comunitats Autònomes, que demanaria –novament en un termini no establert- a Puigdemont que formulés al·legacions i designés un representant.  La Comissió de les Comunitats Autònomes debatria aleshores la proposta i hauria d’emetre un dictamen raonat sobre la decisió. Finalment el document passaria al ple del Senat –on el PP té majoria absoluta- i s’aprovaria precisament per majoria absoluta.  Publicació al DOGC El govern espanyol també ha encarregat a l’Advocacia de l’Estat que estudiï com forçar la Generalitat a publicar al Diari Oficial de la Generalitat de Catalunya (DOGC) les resolucions del TC que suspenien cautelarment la Llei del referèndum i el decret de convocatòria de l’1-O. A les resolucions, els magistrats acordaven que la suspensió s'ha de publicar tant al Butlletí Oficial de l'Estat (BOE) com al Diari Oficial de la Generalitat de Catalunya (DOGC). Mentre que el BOE ja ha publicat les decisions de l'alt tribunal, encara no han aparegut al butlletí oficial de Generalitat, i el portaveu del Govern, Jordi Turull, no ha aclarit aquest dimarts per què no s'han publicat encara i ha al·legat que al DOGC arriben "molts documents que cal estudiar".

Summary: El govern espanyol diu ara que només necessitaria cinc dies per aplicar el 155, però “no estem en això”


La Nit de les Revistes i la Premsa en Català premia les millors publicacions en una gala marcada pel context polític. El Setmanari de l'Alt Empordà, el digital 'eltravesser.cat', la revista 'El Món d'Ahir', la periodista Patrícia Plaja, el programa FAQS de TV3 i el diari escocès 'The National' han estat els guardonats. El vicepresident de l'APPEC, Antonio Medina, ha posat veu al discurs de Germà Capdevila que ha recordat els polítics independentistes presos i ha posat l'accent en els temps difícils que han viscut els mitjans arran de la "repressió de drets fonamentals". El president del Parlament de Catalunya, Roger Torrent, i la consellera de la Presidència i portaveu del Govern, Elsa Artadi, han presidit l'acte. L'esdeveniment, que ha tingut lloc a l'emblemàtic edifici modernista Espai Endesa de Barcelona, ha aplegat els editors de revistes, premsa i mitjans digitals en una gala que reconeix les publicacions i els professionals més destacats de l'any 2017. En total, s'han atorgat vuit premis, tres reconeixements als 25 anys de trajectòria i dues mencions especials. L'acte, conduit per l'escriptor Màrius Serra, ha donat el tret de sortida a les 20.30 h amb la intervenció del vicepresident de l'APPEC, Antonio Medina, que ha llegit el discurs del president de l'APPEC, Germà Capdevila, que no ha pogut ser present a la gala. En aquest discurs, Capdevila ha recordat els "presos polítics" i exiliats. Seguint amb la situació d'excepcionalitat política i social que ha viscut el país en aquest darrer any, Germà Capdevila ha fet referència en el seu discurs als "escorcolls de redaccions i al processament d'editors sense cap justificació". Pel que fa a les necessitats del sector, Capdevila ha reivindicat la necessitat de "reforçar els ajuts a les revistes i la premsa en català" afegint que "és absolutament necessària una discriminació positiva envers els mitjans nadius en llengua pròpia a l'hora d'establir criteris d'inversió publicitària".


L’Oficina per a la Reforma Horària i el Consell Assessor per la Reforma Horària han encoratjat a aprofitar l’experiència actual, de confinament, per impulsar projectes de teletreball un cop torni la normalitat. Així ho han acordat a la reunió telemàtica que han mantingut aquest dimecres durant la qual també han refermat la seva aposta pel teletreball i han establert valorar les experiències per minimitzar els seus riscos. Consideren que les "disfuncions" actuals en el teletreball són degudes a la "urgència" amb què s'ha hagut d'implementar aquesta forma de treballar. En aquesta línia s'ha constatat que tant les condicions familiars, com ara la presència de la família al domicili, especialment d’infants petits, o les condicions de l’espai domèstic i el confinament, poden convertir el teletreball en una situació estressant per al treballador. D’altra banda, que la situació d’emergència actual, tal com podria passar amb el treball presencial, pot implicar càrregues de feina i jornades de durada excessiva que perverteixen l’essència del teletreball, que demana una disciplina que eviti la dissolució de les fronteres entre la vida laboral i la professional. L’Oficina per a la Reforma Horària i diferents dictàmens del Consell Assessor per la Reforma Horària s’han pronunciat a favor del teletreball com a forma organitzativa que millora l’eficàcia de les organitzacions i la qualitat de vida de les persones. També assenyalen recerques que apunten avantatges del teletreball en clau de productivitat, qualitat de la feina, reducció de costos, reducció del absentisme, millora de la motivació o respecte mediambiental.

Summary: El Consell Assessor per a la Reforma Horària anima a continuar amb el teletreball un cop acabi el confinament


Veuen totalment injustificada la presó preventiva  ACN Barcelona.-Advocats dels empresonats per aldarulls els últims dies denuncien manipulació dels atestats policials i altres irregularitats. El portaveu d'Alerta Solidària, Xavier Pellicer, ha constatat a Catalunya Ràdio l'ús de proves exactament iguals per a diferents detinguts. També s'ha queixat que funcionaris i jutges amb banderes espanyoles a les solapes impedeixen la feina dels advocats i diuen que "netejaran els carrers". L'advocat Benet Salellas ha apuntat que els atestats de la Policia Nacional són d'un "rigor sota mínims". "Quan fem una certa comparació amb altres atestats veiem que un mateix material apareix com si hagués estat intervingut a diverses persones al mateix temps", ha explicat. Tots dos veuen injustificada la presó preventiva. Pellicer ha atribuït una "justificació política" a les presons preventives, i ha constatat que els empresonats són "presos polítics". Al seu parer, les detencions, "moltes d'elles aleatòries", només tenen com a objectiu aturar les mobilitzacions. Segons ell, cap de les presons preventives està justificada. Alerta Solidària porta directament la defensa de quatre dels empresonats i s'està coordinant amb alguns advocats de la resta.  Per la seva part, Benet Salellas, que defensa dos dels empresonats, ha criticat la "molt baixa qualitat" dels atestats de la Policia Nacional, perquè "no contenen ni gravacions, ni actes d'inspecció ni testimonis", i només es basen en la informació els propis agents. A això li ha sumat la dificultat que estan tenint els advocats per tractar amb els seus defensats. D'altra banda, ha denunciat que durant la declaració d'un dels seus defensats davant del jutge, hi havia dos policies encaputxats a la sala. Salellas ha remarcat que això expressa "una situació d'excepcionalitat que no s'adiu amb la realitat i que el que fa és contaminar tot el que passa a la sala". Segons ell, molts jutges es contagien d'aquest context i acaben plantejant mesures que no adoptarien en una situació normal.  També ha assegurat que molts fiscals li han confirmat que la Fiscalia General de l'Estat ha donat la instrucció de demanar presó provisional en tots els casos.  Salellas ha recordat que els detinguts per incendiar una cafeteria durant la vaga general del 2012 mai han entrat a la presó, mentre que ara hi ha persones empresonades que no tenen antecedents per llençar "pedres, una castanya o un ou". "S'està utilitzant el dret penal per castigar de manera anticipada aquestes persones i intentar enviar un missatge de repressió al moviment independentista", ha conclòs.

Summary: Advocats dels empresonats per aldarulls denuncien manipulació dels atestats policials i altres irregularitats


El poeta guissonenc Jordi Pàmias ha guanyat el XVII premi Jaume Fuster. El guardó, que reconeix la trajectòria i divulgació que ha tingut la seva obra, és concedit pels companys de professió que són membres de l'Associació d'Escriptors en Llengua Catalana (AELC). Pàmies s'ha imposat a les votacions després de ser finalista per tercer any consecutiu. L'AELC destaca que la poesia de Pàmias s'ha singularitzat per la recerca d'un estil propi que es caracteritza per la bellesa expressiva fruit d'un coneixement profund del llenguatge, per la riquesa formal i pel valor musical de la seva poesia. La presidenta de l'entitat, Bel Olid, ha lliurat aquest vespre el premi al guanyador en un acte a l'Ateneu Barcelonès.  Jordi Pàmias (Guissona, 1938) és autor d'una obra construïda amb constància, plasmada majoritàriament en poesia però també, fruit de la seva recerca contínua, en assaig, teatre i narrativa. Des que el 1969 va guanyar el premi Joan Salvat-Papasseit amb 'La meva casa', Pàmias ha publicat una vintena de poemaris entre els quals 'Fantasia per a ús de la gent sàvia' (1974), premi Màrius Torres, 'Flauta del sol' (1979), premi Carles Riba, 'Àmfora negra' (1985), premi Vicent Andrés Estellés, 'Entre el record i el somni' (1992), premi Ciutat de Palma, 'Narcís i l'altre' (2001), premis Miquel de Palol de Girona i Cavall Verd, 'Terra cansada' (2004), premis de la Crítica Catalana i Crítica Serra d'Or, 'La veu de l'àngel' (2009) i 'Al cor del món' (2013), entre altres. L'editorial Pagès n'ha publicat l''Obra poètica completa' (2004-2016) en sis volums i més de 1.100 pàgines. Per a Pàmias, el premi  Jaume Fuster arriba en un moment de la seva trajectòria "ja en la segona dècada del segle XXI, que suposa la consolidació d'una maduresa serena i fecunda, aconseguida amb esforç i constància". Per a mi, és un premi molt valuós, ja que és atorgat pels companys de lletres, gent que, com jo, estima la literatura catalana, en tots els seus gèneres. I no podem oblidar un propòsit col·lectiu: lluitar pel bé de la cultura catalana sobretot en l'àmbit de la llengua". L'AELC editarà, amb motiu del premi, un volum de la col·lecció 'Retrats' dedicat a l'autor guanyador. Els escriptors distingits en les edicions anteriors han estat Jesús Moncada, Quim Monzó, Jaume Cabré, Maria Antònia Oliver, Carme Riera, Feliu Formosa, Joan-Francesc Mira, Montserrat Abelló, Maria Barbal, Màrius Sampere, Emili Teixidor, Josep Vallverdú, Isabel-Clara Simó, Jaume Pérez Montaner, Joan Margarit, i el darrer, Carles Hac Mor.

Summary: El poeta guissonenc Jordi Pàmias guanya el XVII premi Jaume Fuster


L'exministre de finances grec Yanis Varoufakis es presentarà a les eleccions europees com a candidat del partit alemany vinculat a la plataforma Diem25. 'Demokratie Europe', aliada del moviment que ell mateix va fundar el 2016, l'ha escollit com a cap de llista de cara als comicis europeus del 2019. Exmembre del govern d'Alexis Tsipras, Varoufakis es va convertir en una figura política molt coneguda a Europa per la seva oposició a les mesures d'austeritat imposades a Grècia durant la crisi del deute. A través de Diem25, plataforma on s'han adherit polítics com l'alcaldessa de Barcelona Ada Colau o l'activista Julian Assange, l'exministre grec pretén unir a les forces d'esquerres i promoure una "democratització" de les institucions europees.

Summary: Varoufakis es presentarà a les eleccions europees a Alemanya